**DÔVODOVÁ SPRÁVA**

**A. Všeobecná časť**

Cieľom návrhu zákona, ktorým sa dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, je zjednodušenie verejného obstarávania vo vzťahu k vysokoškolským učebniciam, skriptám a ďalším výstupom publikačnej a umeleckej činnosti, ktoré tvoriví pracovníci vysokých škôl a doktorandi (študenti 3.stupňa vysokoškolského štúdia) v rámci svojej práce sú nútení tvoriť a vydávať.

Ide o obdobnú výnimku, ako je upravená v § 1 ods. 13 písm. ac) zákona č. 343/2015 Z. z. pre učebnice, učebné texty a pracovné zošity v oblasti regionálneho školstva, ktorá nadobudla účinnosť 1. 8. 2024.

Tento návrh zároveň reaguje na vývoj na trhu s výstupmi publikačnej a umeleckej činnosti tvorivých pracovníkov vysokých škôl a doktorandov, ktorý už dlhodobo nie je riadený trhovým princípom a voľnou konkurenciou, ale je riadený kvalitou a preferenciou publikovania v medzinárodne uznávaných vydavateľstvách (ako napríklad Springer či Elsevier a databázach Web of Science a Scopus), ktoré im vedia poskytnúť medzinárodnú viditeľnosť ich diel, viac medzinárodných citácií, budovanie a upevňovanie ich mena ako medzinárodne uznávaného vedeckého pracovníka. Medzinárodný dopad ich výstupov je hlavným kritériom ich kvalifikačného rastu (habilitácia na docenta, inaugurácia na profesora), ich periodického hodnotenia vo výberovom konaní na funkčné miesta docenta či profesora, ako aj periodického hodnotenia vysokej školy ako ich zamestnávateľa, ktoré zaviedlo Ministerstvo školstva, vedy, výskumu a mládeže pod pojmom VER (Verification of Excellence in Research) v roku 2022.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, vplyvy na manželstvo, rodičovstvo a rodinu, na informatizáciu spoločnosti ani na služby verejnej správy pre občana.

**B. Osobitná časť**

**K Čl. I**

Cieľom je zjednodušenie verejného obstarávania vo vzťahu k vysokoškolským učebniciam, skriptám a ďalším výstupom publikačnej činnosti zaevidovaným v centrálnom registri evidencie publikačnej činnosti.

V kontexte § 3 ods. 9 a prílohy č. 10 vyhlášky č. 397/2020 Z. z. o centrálnom registri evidencie publikačnej činnosti a centrálnom registri evidencie umeleckej činnosti sa rozlišuje medzi vysokoškolskou učebnicou a skriptom, preto sú v texte uvedené samostatne.

Centrálny register evidencie publikačnej činnosti je upravený v § 26c zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení neskorších predpisov a do tohto registra zaznamenávajú údaje o výstupoch publikačnej činnosti a ohlasoch na výstupy publikačnej činnosti

* zamestnancov vysokých škôl,
* zamestnancov verejných výskumných inštitúcií a
* študentov študijného programu tretieho stupňa.

Podľa § 26c ods. 1 poslednej vety zákona č. 172/2005 z. z. sa do evidencie v centrálnom registri evidencie publikačnej činnosti môžu výnimočne (na výzvu ministerstva školstva) zapojiť aj držitelia osvedčenia o spôsobilosti vykonávať výskum a vývoj a rezortné výskumné ústavy.

Vzhľadom na to, že obdobná výnimka je upravená v § 1 ods. 13 písm. ac) pre učebnice, učebné texty a pracovné zošity pre oblasť regionálneho školstva (nadobudne účinnosti 1. 8. 2024), navrhuje sa, aby vo vzťahu k publikáciám zaevidovaným v uvedenom registri išlo len o tie, ktoré sa týkajú vysokých škôl (t.j. nie aj verejných výskumných inštitúcií a držiteľov osvedčenia o spôsobilosti a rezortných výskumných ústavov).

**K Čl. II**

Účinnosť sa navrhuje od 1. januára 2025 vzhľadom na trvanie legislatívneho procesu.